Stampa t-test tal-qari ... It-Tnejn u Għoxrin Ġimgħa taż-Żmien ta' Matul is-Sena Ħabbartilkom lil Kristu msallab. Qari mill-Ewwel Ittra ta' San Pawl Appostlu lill-Korintin Meta jiena wasalt għandkom, ħuti, ma ġejtx inħabbrilkom il-Misteru ta' Alla bi kliem kbir jew għaref. Ma ppretendejtx li kont naf xi ħaġa fostkom, ħlief lil Ġesù Kristu, u 'l dan imsallab. U jiena ġejt għandkom dgħajjef, imbażża' u mriegħed; il-kelma u l-predikazzjoni tiegħi ma kinux imlibbsa bil-kliem qawwi tal-għerf, imma bil-wiri tal-Ispirtu u l-qawwa, sabiex il-fidi tagħkom tinbena mhux fuq l-għerf tal-bniedem, imma fuq il-qawwa ta' Alla. Il-Kelma tal-Mulej R/. Irroddu ħajr lil Alla R/. (97a): Kemm inħobbha l-liġi tiegħek, Mulej! Kemm inħobbha l-liġi tiegħek! Il-jum kollu ħsiebi fiha. Il-kmandament tiegħek għal dejjem miegħi, jagħmilni egħref mill-għedewwa tiegħi. R/. Jien nifhem aktar mill-imgħallmin tiegħi kollha, għax ħsiebi fil-kmandamenti tiegħek. Aktar mix-xjuħ jien bil-għaqal, għax inħares il-preċetti tiegħek. R/. Minn kull triq ħażina nwarrab riġlejja, biex inħares il-kelma tiegħek. Mid-digrieti tiegħek qatt ma nitbiegħed, għax int kont li għallimthomli. R/. AKKLAMAZZJONI QABEL L-EVANĠELJU ara Lq 4, 18 L-Ispirtu tal-Mulej fuqi: bagħatni nwassal il-bxara t-tajba lill-fqajrin. EVANĠELJU Bagħatni nwassal il-bxara t-tajba lill-fqajrin... ebda profeta ma jilqgħuh tajjeb f'pajjiżu. Lq 4, 16-30 Qari mill-Evanġelju skont San Luqa F'dak iż-żmien, Ġesù ġie Nazaret fejn kien trabba. Daħal fis-sinagoga tagħhom, kif kien imdorri jagħmel nhar ta' Sibt, u qam biex jaqra. Tawh f'idejh il-ktieb ta' Iżaija l-profeta, fetħu u sab fejn kien hemm miktub dan li ġej: "L-Ispirtu tal-Mulej fuqi, għax hu kkonsagrani. Bagħatni nħabbar il-ħelsien lill-imjassrin, inwassal il-bxara t-tajba lill-fqajrin, u d-dawl mill-ġdid lill-għomja, irrodd il-ħelsien lill-maħqurin u nxandar is-sena tal-grazzja tal-Mulej". Imbagħad raġa' għalaq il-ktieb, tah lura lill-qaddej u qagħad bilqiegħda. Għajnejn kulħadd fis-sinagoga kienu msammra fuqu. U beda jgħidilhom: "Din il-kitba seħħet illum, intom u tisimgħu". U lkoll laqgħu kliemu u stagħġbu għall-kliem mimli ħlewwa li kien ħiereġ minn fommu u bdew jgħidu: "Dan mhuwiex bin Ġużeppi?". Iżda hu qalilhom: "Żgur li se tgħidu għalija dan il-proverbju: "Tabib, fejjaq lilek innifsek; dak kollu li smajna li ġara f'Kafarnahum agħmlu hawn f'pajjiżek ukoll". U żied jgħidilhom: "Tassew, ngħidilkom, ebda profeta ma jilqgħuh tajjeb f'pajjiżu. Għax, ngħidilkom is-sewwa, kien hemm bosta romol f'Iżrael fi żmien Elija meta s-sema baqa' tliet snin u sitt xhur magħluq u waqa' ġuħ kbir fil-pajjiż kollu; madankollu għand ħadd minnhom ma ntbagħat Elija, imma għand waħda armla minn Sarefta ta' Sidon. U kien hemm bosta lebbrużi f'Iżrael fi żmien il-profeta Eliżew, imma ħadd minnhom ma ġie mfejjaq ħlief Nagħman tas-Sirja". Meta semgħu dan fis-sinagoga kulħadd imtela bil-korla; qamu, u ħarġuh 'il barra mill-belt, ħaduh fuq xifer ta' rdum tal-għolja li fuqha kienet mibnija l-belt tagħhom, u riedu jixħtuh minn hemm fuq għal isfel. Iżda hu għadda minn ġo nofshom u baqa' sejjer. Il-Kelma tal-Mulej R/. Tifħir lilek Kristu
Qari tal-Quddies tat-Tnejn tal-XXII ġimgħa matul is-Sena